రైల్వేలో అతి పెద్ద ఎఫ్‌డీఐ
-  ప్రయివేటు సంస్థలకు ఇంజిన్ల తయారీ
-  ప్లాంటు ఏర్పాటుకు జీఈ, అల్‌స్తోమ్‌లకు పచ్చజెండా
  న్యూఢిల్లీ: మన ఆర్థిక వ్యవస్థకు నాడ మీండలంగా భావించే భారత రైల్వేలో భారీ 'విదేశీ ప్రత్యక్ష పెట్టుబడులకు' (ఎఫ్‌డీఐలకు) ప్రభుత్వం తెరలేపింది. బీహార్‌లోని మర్హోరా, మాదేపురాలలో దాదాపు రూ.40,000 కోట్ల వ్యయంతో జీఈ, అల్‌స్తోమ్‌ సంస్థలు నిర్మించనున్న డీజిల్‌, ఎలక్ట్రికల్‌ ఇంజిన్ల తయారీ ఫ్యాక్టరీల ఏర్పాటుకుగాను ప్రభుత్వం పచ్చజెండా ఊపింది. దేశ ప్రజా రవాణా వ్యవస్థలో 'మేక్‌ ఇన్‌ ఇండియా' నేపథ్యంలో నెలకొల్పనున్న మొట్టమొదటి భారీ ప్రాజెక్టు ఇదే. ఇందుకు సంబంధించి ఆయా సంస్థలుకు లెటర్స్‌ ఆఫ్‌ అవార్డును పంపినట్లు ఈ వ్యవహారంతో సంబంధమున్న అధికారి ఒకరు తెలిపారు. ఈ మెగా ప్రాజెక్టు 2007లో అప్పటి రైల్వే మంత్రి లాలూ ప్రసాద్‌ యాదవ్‌ హయాంలోనే తెరపైకి వచ్చినప్పటికీ.. వివిధ వివాదాల కారణంగా మరుగున పడింది. ఈ భారీ ప్రాజెక్టునకు ఇప్పుడు మళ్లీ మోక్షం లభించింది. మర్హోరాలో డీజిల్‌ ఇంజిన్ల తయారీ పరిశ్రమ స్థాపనకు రూ.2,052 కోట్లు, మాధేపురలో ఎలక్ట్రికల్‌ ఇంజిన్ల తయారీకి రూ.1,293.57 కోట్లు మేర వ్యయం కానుంది. ఇందుకు సంబంధించిన ఒప్పందాలు మరో నెలలో ఖరారు కానున్నాయి. ఈ ప్రాజెక్టు కింద రానున్న పదేళ్ల కాలంలో దాదాపు 1000 డీజిల్‌ ఇంజిన్లను, 800 ఎలక్ట్రికల్‌ ఇంజిన్లను తయారు చేయనున్నారు. ఈ ప్రాజెక్టు విలువ దాదాపు రూ.40,000 కోట్లు. ఈ ప్రాజెక్టు కీలమైంది కావడంతో ప్రధాన మంత్రి కార్యాలయం ఈ పనులను ప్రత్యక్షంగా పర్యవేక్షించనుంది. అమెరికాకు చెందలిన జీఈ సంస్థ మర్హోరాలో 1000 డీజిల్‌ ఇంజిన్ల తయారీని చేపట్టనుంది.
మీ స్నేహితులకు రికమెండ్ చెయ్యండి